Faf de Klerk en sy Miné trouFaf de Klerk en sy Miné het in Franschhoek getrou. (Foto: CBD Marketing/Instagram) Die blondekop skrumskakel Faf de Klerk het die bal oorgeskop toe hy op Saterdag 1 Oktober by die La Paris‑landgoed in Franschhoek ewige trou aan Miné van Niekerk beloof het. Die egpaar, wat tans heerlik by ’n luukse hotel in die Maldives wittebrood hou, het in Mei vanjaar verloof geraak nadat hulle sowat ses jaar saam was. De Klerk en sy vrou het die kosbare dag met talle bekende Springbok-gesigte gedeel. Vincent Koch, Steven Kitshoff, Willie le Roux, Pieter-Steph du Toit, Lukhanyo Am, Jesse Kriel, Frans Malherbe en Schalk Brits was onder meer op die gastelys. “Geseën met die beste! Ek is lief vir jou my skat,” lui die boodskap wat De Klerk op Instagram gedeel het toe die paartjie pas verloof geraak het. A post shared by CBD Marketing (@cbd_marketingsa) Rikus de Beer (Jonathan van Radio Raps) en rugbylegende Toks van der Linde het die paartjie met hul huwelik gelukgewens. De Klerk was in 2019 as die gewildste speler onder Maroela Media-lesers aangewys ná die Suid-Afrikaners se suksesvolle Wêreldbeker-veldtog in Japan. Van Niekerk het die oorwinning van die einste Wêreldbeker saam met De Klerk in Japan gevier.